Diari Oficial de la Generalitat Valenciana


Sumari del DOGV 7161, del 27-11-2013 (2013/11484)

LLEI 4/2013, de 27 de novembre, de la Generalitat, de Supressió de la Prestació dels Serveis de Radiodifusió i Televisió d'Àmbit Autonòmic, de Titularitat de la Generalitat, com també de Dissolució i Liquidació de Radiotelevisió Valenciana, SAU.
-----------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2013/11/27/4**

### Versions

 01/01/2016 - Actualitat  Text inicial: 29/11/2013 - 31/12/2015 

### Dades del document

Número de DOGV
:   7161

Data del DOGV
:   27-11-2013

Secció del DOGV
:   I. DISPOSICIONS GENERALS

Número del document
:   2013/11788


Data del document
:   27-11-2013

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * consell d'administració
    * liquidació de societat mercantil
    * execució de sentència
    * legislació
    * televisió
    * radiodifusió
    * empresa pública
    * cessament d'activitat
    * cessament d'ocupació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 01.01.2016 -**

 

**Llei 4/2013, de 27 de novembre, de la Generalitat, de Supressió de la Prestació dels Serveis de Radiodifusió i Televisió d'Àmbit Autonómic, de Titularitat de la Generalitat, com també de Dissolució i Liquidació de Radiotelevisió Valenciana, SAU.**

 

[**(DOGV núm. 7161 de 27.11.2013)**](http://www.docv.gva.es/datos/2013/11/27/pdf/2013_11458.pdf) **Ref. 010860/2013**

 

 

Sia notori i manifest a tots els ciutadans que Les Corts han aprovat i jo, d’acord amb el que establixen la Constitució i l’Estatut d’Autonomia, en nom del rei, promulgue la Llei següent:

 

 

PREÀMBUL

 

L'article 37, número 3, de l'Estatut d'autonomia, en la redacció originària, establia la possibilitat que la Generalitat poguera regular, crear i mantenir les seues própies televisió, ràdio i premsa i, en general, tots els mitjans de comunicació social per al compliment dels seus fins. La Llei 7/1984, de 4 de juliol, de creació de l'entitat pública Radiotelevisió Valenciana, va materialitzar aquesta possibilitat.

Posteriorment, i amb la finalitat d'aprofundir en la vocació de servei públic, pluralitat i independència, les Corts, a l'empara de l'actual article 56 de l'Estatut d'autonomia, van aprovar la Llei 3/2012, de 20 de juliol, d'estatut de Radiotelevisió Valenciana, que regulant la prestació per part de la Generalitat del servei públic de ràdio i televisió per qualsevol mitjà o canal, va establir el règim jurídic de Radiotelevisió Valenciana, i li'n va encomanar la gestió a aquesta societat.

Ara bé, la situació económica per què passava els últims anys l'ens públic Radiotelevisió Valenciana va determinar que, entre una de les mesures que calia adoptar, es dugueren a terme actuacions tendents al redimensionament d'una plantilla que arribava a més de 1.600 treballadors. A aquest efecte, i amb vista a facilitar la viabilitat de l'empresa i prestar el servei en condicions d'eficiència i qualitat, es va reduir a través dels instruments que ofereix la normativa laboral. No emprendre aquesta opció hauria comportat mantenir una estructura poc eficient i altament deficitària que hauria llastat l'actuació de la Generalitat en uns moments d'accentuada crisi económica.

Impugnada aquesta mesura, la recent Sentència 2.338/13, de 4 de novembre, dictada per la Sala Social del Tribunal Superior de Justícia de la Comunitat Valenciana, ha declarat nul l'acomiadament col·lectiu, i ha determinat la necessitat del reingrés de més de mil treballadors en la societat Radiotelevisió Valenciana, SAU. Aquesta readmissió fa inviable la continuïtat de l'empresa, ja que el cost de les despeses de personal que genera el manteniment d'aquesta sobredimensionada plantilla, units als de funcionament i manteniment de la societat, comporten un elevat nivell de despeses de personal que la Generalitat no pot assumir en uns moments de crisi económica i en els quals l'escassetat de recursos económics l'obliga a prioritzar els serveis que es consideren bàsics.

És per aixó que resulta procedent, a fi de garantir la prestació de serveis essencials per part de la Generalitat, que se suprimesca la prestació dels serveis de radiodifusió i televisió d'àmbit autonómic de titularitat de la Generalitat.

 

**Article 1. Objecte**

Aquesta llei té com a objecte suprimir la prestació dels serveis de radiodifusió i televisió d'àmbit autonómic de titularitat de la Generalitat i, en conseqüència, autoritzar al Consell l'extinció, la dissolució i la liquidació de l'empresa pública Radiotelevisió Valenciana, SAU, que gestiona aquests serveis.

 

**Article 2.** ****[1]****

 

**Article 3. Dissolució, extinció i liquidació de Radiotelevisió Valenciana, SAU**

S'autoritza el Consell perquè, constituït en Junta General d'Accionistes, dissolga i extingesca l'empresa Radiotelevisió Valenciana, SAU.

En l'acord de dissolució es nomenarà una comissió de liquidació composta per tres membres que duran a terme les actuacions legalment i estatutàriament establertes.

 

 

DISPOSICIONS ADDICIONALS

 

**Primera**

1. Com a conseqüència de la supressió de la prestació dels serveis de ràdio i televisió acordada en l'article 2 d'aquesta llei, i el corresponent cessament de les emissions en ambdós mitjans, es produirà l'extinció dels contractes de treball que afecten la totalitat de la plantilla de l'empresa Radiotelevisió Valenciana, SAU, en els termes i seguint el procediment establert en l'article 51 i la disposició addicional vintena del Text refós de l'Estatut dels treballadors, aprovat pel Reial decret legislatiu 1/1995, de 24 de març, i la resta de normativa vigent que la desenvolupe.

2. Radiotelevisió Valenciana, SAU, assumirà les conseqüències económiques resultants del procés de dissolució i liquidació que s'efectue d'acord amb el que hi ha disposat en l'article 2 d'aquesta llei, amb càrrec a la consignació pressupostària que es preveurà en la Llei de pressuposts de la Generalitat per a l'exercici 2014.

3. La Generalitat respondrà, si escau, de les conseqüències económiques derivades de la Sentència 2.338/13, de 4 de novembre, dictada per la Sala Social del TSJCV en el procediment 17/2012, a què estiguen obligats l'ens RTVV i les societats filials que en depenen, quan aquestes conseqüències económiques siguen líquides, vençudes i exigibles.

 

**Segona**

Es faculta el Consell, constituït en Junta General d'Accionistes, per a cessar els membres del Consell d'Administració de Radiotelevisió Valenciana, SAU.

 

 

DISPOSICIÓ DEROGATÒRIA ÚNICA

 

Queda derogada la Llei 3/2012, de 20 de juliol, d'estatut de Radiotelevisió Valenciana, i qualsevol disposició de rang igual o inferior que s'opose al que s'estableix en aquesta llei.

 

 

DISPOSICIÓ FINAL ÚNICA

 

Aquesta llei entrarà en vigor l'endemà que es publique en el Diari Oficial de la Comunitat Valenciana.

 

Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.

 

València, 27 de novembre de 2013

 

El President de la Generalitat

Alberto Fabra Part

 

 

 

---

****[1]****L’article 2 es deroga per la disposició derogatória segona de la [**Llei 12/2015, de 29 de desembre**](http://www.dogv.gva.es/va/disposicio?sig=009941/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009941/2015), per a la recuperació del servei públic de radiodifusió i televisió d'àmbit autonómic, de titularitat de la Generalitat. (DOGV núm. 7689 de 31.12.2015) Ref. Base de dades 009941/2015


Còpia Permalink ELI